MyTravel under beskydning fra Rejsegarantifonden og DRF - STANDBY.dk
Af: Webmaster i Nyheder 28. maj 2007	 Print
Det gav onsdag forundring hos Rejsegarantifonden og Danmarks Rejsebureauforening, at MyTravel i pressemeddelelse kritiserede Rejsegarantifonden for ikke tidligere at have grebet ind over for Blue Travel.
”Mange i rejsebranchen undrer sig over, at Rejsegarantifonden så sent greb ind over for Blue Travel. Det har været samtaleemne i rejsebranchen i mere end en måned, at Blue Travel mest af alt lignede en “landsindsamling af feriepenge,” skrev MyTravel bl.a. tirsdag i en pressemeddelelse.
Den første kommentar fra Rejsegarantifondens formand, Bent Mebus, lød: ”Rejsegarantifonden finder den rejste kritik helt forfejlet og fremsat uden kendskab til, hvornår fonden havde sikkerhed for, at der var forhold, som kunne danne basis for fondens beslutning om at lukke Blue Travel.”
Og MyTravels pressemeddelelse trak i går også en reaktion fra Danmarks Rejsebureauforening, hvor afdelingschef og jurist, Jakob Hahn, sendte følgende til Take Off:
”Hvis MyTravel i mere end en måned har haft mistanke til Blue Travel, hvorfor har de så ikke henvendt sig til Rejsegarantifonden frem for efterfølgende at kritisere fonden? MyTravels informationschefs udsagn om Rejsegarantifondens ageren i denne situation kunne tyde på, at han ikke har det fornødne kendskab til, hvordan reglerne i lov om Rejsegarantifonden forvaltes.”
Jakob Hahn fortsatte i sit skriv til Take Off:
”Noget tyder på, at denne ”forhastede” pressemeddelelse har et helt andet budskab end at kritisere Rejsegarantifonden. I så fald burde man betegne pressemeddelelsen for, hvad den reelt er: en salgsannonce fra MyTravel.”
Senere onsdag sagde Bent Mebus til Take Off: ”Vi har fået en enkelt henvendelse om Blue Travel pga. deres store annoncer i aviserne. Men ingen henvendelser som fik alarmlamperne til at blinke stærkere hos os. Så jeg ved ikke, hvorfor MyTravel kritiserer os.”
DRF	2007-05-28
Tagget med: DRF